Hulk (jalgpallur)

**Givanildo Vieira de Souza** (sündinud 25. juulil 1986 Campina Grandes) on Brasiilia jalgpallur, kes mängib ründajana Brasiilia kõrgliiga klubis Atlético Mineiro.

Hüüdnime "Hulk" sai ta isalt, kes oli telesarja "Uskumatu Hulk" fänn. Hulk sarnaneb ka välimuselt pisut sarja peaosatäitja Lou Ferrignoga.

## Klubikarjäär
Hulk alustas oma karjääri Brasiilias Salvadoris asuvas klubis Esporte Clube Vitória. 2004. aastal sai ta klubi põhimeeskonnas Brasiilia kõrgliigas kirja kaks kohtumist.

2005 lahkus Hulk laenulepingu alusel Jaapani klubisse Kawasaki Frontale. Selles klubis mängis Hulk 9 kohtumist ja lõi 1 värava. Klubi ostis Hulki mängijaõigused ära, kuid laenas ta peaaegu kohe teise divisjoni klubisse Consadole Sapporo. 2006. aasta jooksul mängis Hulk seal 38 mängu ja lõi 25 väravat. Tal jäi üksainus värav puudu sellest, et olla teise divisjoni hooaja resultatiivseim mängija. 2007. aastaks laenas Kawasaki Hulki uude teise divisjoni klubisse Tokyo Verdy, kus Hulk oli veelgi edukam, lüües 42 mängus 37 väravat. Sellega oli ta teise divisjoni resultatiivseim mängija. 2008. aasta alguses ostis Verdy endale Hulki mängijaõigused.

### FC Porto

Pärast seda, kui Hulk oli mänginud Tokios 2008. aasta hooaja esimese poole, lahkus ta Portugali, kus hooaeg oli algamas, ja sai lepingu tiitlikaitsja FC Portoga. Esimesel hooajal lõi Hulk liigas 8 väravat, millega jagas resultatiivseimate mängijate edetabelis 9.–11. kohta, ja valiti liiga veebruarikuu parimaks mängijaks. Porto kaitses riigi meistritiitlit ja võitis ka karika, liiga karikasarjas langes poolfinaalis ja kaotas superkarikafinaali. UEFA Meistrite Liigas võitis Porto Londoni Arsenali ja Kiievi Dinamo ees alagrupi. Seejärel lülitas ta võõrsil löödud väravatega välja Madridi Atlético (2:2 võõrsil, 0:0 kodus) ja kaotas veerandfinaalis Manchesteri Unitedile (2:2 võõrsil, 0:1 kodus). Kokku lõi Hulk sel hooajal Porto meeskonnas 44 mängus 9 väravat ja andis 9 väravasöötu.

Hooajal 2009–10 saavutas Porto Portugali kõrgliigas pronksmedali, võitis karikavõistlused ja superkarika ning liiga karikasarjas jõudis finaali. Meistrte liigas saavutas Porto alagrupis teise koha Londoni Chelsea järel ja Madridi Atlético ees (kaotas Chelseale mõlemad mängud 0:1, aga võitis kõik ülejäänud mängud) ning loositi siis kokku Arsenaliga, keda Porto võitis kodus 2:1, aga kaotas võõrsil 0:5 ja langes välja. Hulk lõi kõigis sarjades kokku 31 mängus 10 väravat ja andis 11 väravasöötu. Neist liigamängudes andis ta 7 söötu, millega oli hooaja kokkuvõttes puhtalt 5. kohal kogu liigas.

Hooajal 2010–11 pidas Hulk Portos 53 kohtumist, rohkem kui keegi teine. Ühtlasi lõi ta Portugali kõrgliigas 23 väravat, millega oli liiga resultatiivseim (teisel kohal oli tema meeskonnakaaslane Radamel Falcao. Hulk valiti liiga parimaks mängijaks septembris, oktoobris, detsembris ja jaanuaris. Porto võitis riigi meistrivõistlused, karikavõistlused ja superkarika, ainult liiga karikasarjas langes välja alagrupis. UEFA Euroopa Liigas võitis Porto alagrupi 5 võidu ja 1 viigiga. Seejärel lülitas ta välja Sevilla FC võõrsil löödud väravatega (võõrsil 2:1, kodus 0:1), siis Moskva CSKA (võõrsil 1:0, kodus 2:1, kusjuures Hulk viis Porto 1. minutil juhtima), veerandfinaalis Moskva Spartaki (kodus 5:1, võõrsil 5:2, Hulk lõi avavärava), poolfinaalis Villarreali (kodus 5:1, võõrsil 2:3) ja finaalis SC Braga 1:0. Seega võitis Porto sel hooajal 4 karikat.

Hooajal 2011–12 lõi Hulk Portugali kõrgliigas 16 väravat, millega oli väravaküttide edetabelis 3. kohal, ja andis 10 resultatiivset söötu, millega oli liiga parim. Ta valiti liiga aprilli parimaks sportlaseks. Sel hooajal lõi ta Porto meeskonnas 38 mängus 21 väravat ja andis 15 resultatiivset söötu. Porto tuli maa meistriks, kaotades kogu hooaja jooksul üheainsa mängu. Porto võitis ka maa superkarika, aga kaotas UEFA superkarika mängus FC Barcelonale 0:2. Liiga karikasarjas langes ta välja poolfinaalis, aga meistrite liigas jäi alagrupis 2 võidu, 2 viigi ja 2 kaotusega APOEL FC ja Peterburi Zeniti järel kolmandaks (kaotas kummalegi võõrsil) ja langes Euroopa liigasse, kus kaotas Manchester Cityle kodus 1:2 ja võõrsil 0:4 ning langes välja.

### Peterburi Zenit

3. septembril 2012 sõlmiti leping, mille kohaselt Hulk siirdus Venemaale Peterburi Zenitisse. Tehing läks Zenitile maksma 40 miljonit eurot.

### Atlético Mineiro
2021. aasta jaanuaris naasis Hulk Brasiiliasse, sõlmides kaheaastase lepingu Atlético Mineiroga. 2021. aasta mais võitis ta klubiga Minas Geraisi osariigi meistrivõistlused. Samal aastal aitas ta Atlético Mineirol teist aastat korda klubi ajaloos Brasiilia meistriks tulla. Brasiilia kõrgliigas lõi Hulk 2021. aastal 19 väravat, millega oli ta liiga suurim väravakütt. Hooaja lõpus valiti Hulk Brasiilia kõrgliiga hooaja parimaks mängijaks.

## Koondisekarjäär

Hulk debüteeris Brasiilia jalgpallikoondises 14. novembril 2009 sõprusmängus Inglismaa jalgpallikoondise vastu, mille Brasiilia 1:0 võitis. 26. mail 2012 lõi ta Brasiilia kasuks esimesed väravad sõprusmängus Taani jalgpallikoondise vastu ja need olid 3:1 võidetud mängu kaks esimest väravat.

Hulk kutsuti Brasiilia koondisse 2012. aasta suveolümpiamängudele Londonisse. Muidu osalesid olümpiamängudel U23-koondised, aga igas koondises tohtis olla 3 vanemat mängijat. Hulk oli üks Brasiilia vanamängijatest, ülejäänud olid Thiago Silva (ühtlasi kapten) ja Marcelo Vieira. Brasiilia kvalifitseerus olümpiamängudele sellega, et tuli 2011. aasta jaanuaris-veebruaris Peruus Lõuna-Ameerika meistriks U-20 vanuseklassis. Kui ROK oli vahest lootnud, et Lõuna-Ameerika meistermeeskonna baasil valmib olümpiakoondis, siis Brasiilia kohta see küll ei kehtinud: Brasiilia noortekoondises oli 23 olümpiakoondise mängijast varem mänginud üksnes kolm (Silva, Vieira ja Alexandre Pato).

Olümpiaturniiril pidas Brasiilia avavooru kohtumise 26. juulil Egiptuse vastu. Brasiilia võitis poolaja 3:0. Hulk sai 60. minutil ainsa brasiillasena kollase kaardi ja vahetati 72. minutil seisul 3:1 välja. Brasiilia võitis 3:2. 29. juulil alistas Brasiilia teises voorus Valgevene 3:1, kuigi jäi 8. minutil kaotusseisu. Hulk vahetati välja 86. minutil seisul 2:1. Kahe võiduga oli Brasiilia taganud alagrupivõidu ja viimases voorus ei saadetud Hulki väljakule. Brasiilia võitis 1. augustil ka Uus-Meremaa 3:0. 4. augustil mängiti veerandfinaal Hondurase vastu, kus Brasiilia jäi kummagi poolaja alguses kaotusseisu, ehkki mängis alates 32. minutist kahemehelises arvulises ülekaalus. 67. minutil vahetati Hulk eduseisus 3:2 välja ja see jäigi lõpptulemuseks. 7. augustil mängiti poolfinaal Lõuna-Korea vastu ja Hulk vahetati platsile 76. minutil eduseisus 3:0, mis jäigi lõpptulemuseks. 11. augustil toimus olümpiafinaal Mehhiko vastu. Brasiilia jäi juba avaminutil kaotusseisu. Hulk sekkus vahetusest 32. minutil. 75. minutil jäi Brasiilia juba 0:2 taha (mõlemad väravad lõi Oribe Peralta). 1. üleminutil lõi Hulk auvärava.

Hulk arvati Brasiilia koondisse kodumaal toimuvateks 2013. aasta konföderatsioonide karikavõistlustele. Hulk oli iga Brasiilia mängu algrivistuses, aga mitte kunagi lõpuni. 15. juunil alistas Brasiilia avavoorus 3:0 Jaapani jalgpallikoondise ja Hulk vahetati välja 75. minutil seisul 2:0. 19. juunil alistas Brasiilia Mehhiko 2:0 ja Hulk võeti välja 78. minutil seisul 1:0. 22. juunil võitis Brasiilia alagrupivõitjat otsustavas mängus ka Itaalia jalgpallikoondise 4:2 ja Hulk võeti välja 76. minutil seisul 3:2. 26. juunil võitis Brasiilia poolfinaalis Uruguay jalgpallikoondise 2:1 ja Hulk lahkus platsilt 64. minutil seisul 1:1. 30. juunil purustas Brasiilia finaalis Hispaania jalgpallikoondise 3:0 ja Hulk lahkus väljakult 73. minutil, kui väravad olid juba löödud.

Aastatel 2009–2016 mängis Hulk Brasiilia põhikoondises 48 mängu ja lõi 11 väravat, millest kõik sõprusmängudes. 2021. aasta augustis kutsuti Hulk pärast viit aastat tagasi Brasiilia koondisse.

## Saavutused
;Porto
*Primeira Liga: 2008–09, 2010–11, 2011–12
*Taça de Portugal: 2008–09, 2009–10, 2010–11
*Supertaça Cândido de Oliveira: 2009, 2010, 2011
*UEFA Euroopa Liiga: 2010–11
;Peterburi Zenit
*Premjer Liga: 2014–15
*Venemaa karikas: 2015–16
*Venemaa superkarikas: 2015
;Shanghai SIPG
*Chinese Super League: 2018
*Chinese FA Super Cup: 2019
;Atlético Mineiro
*Campeonato Brasileiro Série A: 2021
*Copa do Brasil: 2021
*Campeonato Mineiro: 2021

## Välislingid